El guitarrista Rubén Parejo oferirà un concert en el Festival Cinc Segles de Música a l'Eliana
25 de febrer de 2016

El Festival Cinc Segles de Música a l'Eliana oferirà el dissabte 27 de febrer el cinquè concert de la XI temporada. Serà a les 20 hores en la Casa de la Música del municipi amb entrada lliure fins a completar l'aforament.

El concert, que porta per títol “Els colors del so”, oferirà una selecció d'obres de diversos autors. De Fernando Sor, Parejo interpretarà la “Sonata op 22”, de Joaquín Rodrígo “Invocació i Dansa” i de Regino Sáinz de la Maça “Aires Flamencos”. A més, l'intèrpret inclou en el programa composicions pròpies, com la “Fantasía sobre un tema de Gomis”, basada en el famós Himne de Riego, i “Reflejos”.

Rubén Parejo és un intèrpret de reconeguda vàlua que ha sigut guardonat en nombroses ocasions a nivell internacional, sent a més professor convidat en molts cursos, seminaris, concursos i classes magistrals. Al llarg de la seua carrera ha oferit innombrables concerts en diversos països d'Europa, Amèrica i Japó.